Diari Oficial de la Generalitat Valenciana


Sumari del DOGV 6147, del 18-11-2009 (2009/13365)

ORDE de 6 de novembre de 2009, de la Conselleria d'Agricultura, Pesca i Alimentació, per la qual s'establixen les ajudes a la inversió en plantes de valoració energètica dels residus agroalimentaris en el marc del Programa de Suport als Sectors Productius i es convoquen les ajudes per a l'exercici 2009.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6147

Data del DOGV
:   18-11-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/13600


Data del document
:   06-11-2009

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * ajuda pública
    * suport econòmic
    * biomassa
    * producte alimentós
    * residu agrícola
    * gestió de residus

ORDE de 6 de novembre de 2009, de la Conselleria d'Agricultura, Pesca i Alimentació, per la qual s'establixen les ajudes a la inversió en plantes de valoració energètica dels residus agroalimentaris en el marc del Programa de Suport als Sectors Productius i es convoquen les ajudes per a l'exercici 2009. [2009/13546]
La Generalitat ha posat en marxa en l'exercici 2009 el Pla de Suport als Sectors Productius, dirigit a prestar suport a les empreses perquè continuen augmentant la seua productivitat i fomentant la creació d'ocupació al territori valencià. En este marc, el sector agroalimentari ha sigut objecte d'una especial consideració, i s'ha establit un conjunt d'actuacions horitzontals i d'altres dirigides individualment a cada un dels subsectors agrícola, ramader, pesquer i agroindustrial. Esta orde s'emmarca en les actuacions horitzontals dirigides al sector agroalimentari.
L'activitat agroalimentària genera, en totes les anelles productives, un conjunt de residus orgànics que han de ser gestionats d'acord amb les normes en vigor corresponents. Les explotacions agrícoles produïxen restes de collites, podes o aclarides que passen al consum animal, són font de llits o es destinen a abocadors; les ramaderes produïxen fems i purins que són utilitzats com a fertilitzants la major part de les vegades. L'activitat pesquera concentra a l'entorn dels ports restes de la pesca que han de ser tractades en plantes autoritzades. Igualment, la resta de la indústria agroalimentària entrega a gestors autoritzats les seues restes orgàniques. No obstant això, en moments crítics part d'estos residus poden tindre dificultats de gestió i provocar problemes operatius a les empreses que els generen.
En l'entorn del sector agroalimentari valencià és poc habitual trobar plantes de valoració energètica dels subproductes i coproductes de la seua activitat. Promoure la implantació d'esta activitat implica el desenvolupament d'un conjunt d'activitats econòmiques, lligades a la producció agroalimentària, que genera nous llocs de treball i creixement econòmic. També contribuïx a reduir la dependència de combustibles fòssils i avança en el compliment dels objectius previstos en l'agenda per al canvi climàtic. A més, es potencia una agricultura més competitiva, més sostenible i adaptada a les exigències de la demanda. Tots els projectes que es posen en marxa en este context han de ser avaluats des d'un punt de vista tecnològic i econòmic, a fi d'estudiar-ne l'aplicabilitat al conjunt del nostre sector agroalimentari.
En el Reglament 800/2008, de la Comissió, de 6 d'agost de 2008, publicat en el Diario Oficial de la Unión Europea amb data 9 d'agost de 2008, es declaren determinades categories d'ajuda compatibles amb el mercat comú en aplicació dels articles 87 i 88 del Tractat (Reglament general d'exempció per categories) i es regulen, en l'article 23, les ajudes a la inversió per a la protecció del medi ambient destinades a la promoció d'energia procedent de fonts d'energia renovables. Concretament, s'hi establix que les ajudes a la inversió per a la protecció del medi ambient destinades a la promoció d'energia procedent de fonts renovables seran compatibles amb el mercat comú d'acord amb l'apartat 3 de l'article 87 del Tractat, i quedaran dispensades de l'obligació de notificació establida en l'apartat 3 de l'article 88 del Tractat si complixen les condicions establides en els apartats 2, 3 i 4 d'este article.
En este context, la Conselleria d'Agricultura, Pesca i Alimentació considera adequat finançar els projectes liderats per les petites i mitjanes empreses del sector agroalimentari que possibiliten un millor aprofitament energètic dels residus i coproductes d'este sector.
Per això, fent ús de les facultats que em conferix la Llei de la Generalitat Valenciana 5/1983, de 30 de desembre, el Decret 121/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Agricultura, Pesca i Alimentació, i el Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana,
ORDENE
Article 1
S'aproven les bases per les quals es regixen les ajudes a la inversió per a les plantes de valoració energètica de residus agroalimentaris, i que s'inclouen com a annex I d'esta orde.
Article 2
Les ajudes regulades en esta orde se sufraguen a càrrec de la línia de subvenció SP002 del programa 542.20, Investigació i Tecnologia Agrària, dels pressupostos de la Generalitat Valenciana.
DISPOSICIÓ ADDICIONAL
Es delega en el director general d'Investigació i Tecnologia Agroalimentària l'exercici de la competència per a la concessió d'este règim d'ajudes.
DISPOSICIÓ TRANSITÒRIA
Se'n convoquen les ajudes per a l'exercici 2009, amb un import màxim de 7.000.000 d'euros. El termini per a presentar les sol·licituds d'ajuda és de 15 dies naturals, comptadors des de la publicació de la convocatòria en el Diari Oficial de la Comunitat Valenciana.
DISPOSICIONS FINALS
Primera
S'autoritza el director general d'Investigació i Tecnologia Agroalimentària, dins de l'àmbit de les seues competències, perquè dicte les resolucions necessàries per a l'aplicació i el desplegament d'esta orde.
Segona
Esta orde entrarà en vigor l'endemà de la publicació en el Diari Oficial de la Comunitat Valenciana.
València, 6 de novembre de 2009
La consellera d'Agricultura, Pesca i Alimentació,
MARITINA HERNÁNDEZ MIÑANA
ANNEX I
Bases reguladores per la qual s'establixen ajudes a la inversió en plantes de valoració energètica dels residus agroalimentaris, en el marc del Pla de Suport als Sectors Productius
Base 1. Objecte de l'ajuda
L'objecte d'esta orde és establir el règim de concessió d'ajudes a la inversió en plantes de valoració energètica de residus agroalimentaris procedents d'explotacions agrícoles, ramaderes, pesqueres o d'empreses agroalimentàries. En queden expressament exclosos els olis reciclables.
Base 2. Condicions de la inversió a subvencionar
Les ajudes es destinaran a subvencionar la inversió realitzada pels titulars de les activitats productives del sector agroalimentari per a la construcció d'infraestructures i adquisició d'equipaments que estiguen destinats a millorar la protecció ambiental a través de la valoració energètica dels residus obtinguts habitualment en la seua activitat productiva, fins i tot en els casos en què requerisquen la incorporació de coproductes obtinguts en altres processos productius del sector agroalimentari. La inversió a subvencionar recollirà algun dels sistemes següents:
a) Sistema d'emmagatzemament, recollida i transport de subproductes.
b) Sistemes de transformació i valoració energètica dels subproductes i coproductes.
c) Sistemes de condicionament dels residus finals.
Les condicions mínimes per a subvencionar les inversions recollides en esta línia d'ajudes seran les següents:
a) L'activitat econòmica desenvolupada per l'empresa ha de complir les condicions següents:
- Acreditar la seua viabilitat econòmica per mitjà d'un estudi realitzat a este efecte.
- Complir les normes que, en matèria de medi ambient, establix la legislació espanyola. A l'efecte, haurà de mantindre al dia totes les autoritzacions que per al seu sector concret establix la Generalitat Valenciana.
- No es poden concedir ajudes en el cas que l'empresa sol·licitant pretenga l'adaptació de les seues instal·lacions a una normativa que haja estat aprovada a nivell comunitari i que siga aplicable al nostre territori en exercicis futurs.
b) L'ajuda concedida no tindrà com a conseqüència l'increment de la capacitat productiva.
c) El beneficiari ha de demostrar que el projecte suposa una millora de la protecció del medi ambient. A este efecte, ha d'identificar i diferenciar clarament la inversió destinada a esta finalitat de la inversió que caldria fer per a obtindre la mateixa capacitat en termes de producció efectiva d'energia i que no suposaria una millora de la protecció del medi ambient.
d) El beneficiari es comprometrà a realitzar un seguiment de la inversió, una comptabilitat separada per al conjunt de l'activitat i una avaluació dels resultats tècnics i econòmics d'esta durant els sis anys següents a l'inici de l'activitat.
Les despeses subvencionables poden incloure:
a) La construcció i l'adquisició dels sistema d'emmagatzemament, recollida i transport de subproductes, entre els quals s'inclouen depòsits o contenidors d'emmagatzemament de subproductes frescos en els punts de generació, punts intermedis (centres de transferència) o en les mateixes plantes (recepció i/o emmagatzemament). Este tipus d'inversions s'ha de destinar exclusivament a la producció d'energia.
b) La construcció i l'adquisició d'algun dels sistemes de transformació i valoració energètica que es recullen a continuació:
- Sistemes de pretractament dels subproductes (trituració, pasteurització o ensitjament).
- Tanc/s de mescla de subproductes.
- Fermentadors o digestors anaeròbics (mescla completa, horitzontals o plug-flow o altres), inclosos equips d'agitació, sistema de calefacció, sistema de dessulfuració o sistemes de recirculació.
- Postfermentadors i depòsits d'emmagatzemament de digests o de les restes finals.
- Sistema d'automatització i control, inclosos autòmats, equips informàtics, sondes de gas, temperatura, pH, cabal i, en general, equips per al control del procés productiu.
- Sistema de tractament del biogàs (eliminació d'aigua, H2S o altres gasos).
- Gasòmetre per a emmagatzemament, si és el cas, de biogàs i torxa.
c) La construcció i l'adquisició dels equips per al tractament dels residus finals, realitzat a la mateixa planta.
d) Costos generals, com ara honoraris d'arquitectes, enginyers i assessors, i estudis de viabilitat fins a un màxim del 5% de les quantitats recollides en les lletres a, b i c d'este apartat.
Els costos subvencionables seran els costos suplementaris suportats pels beneficiaris comparats amb els d'una central energètica convencional o d'un sistema de calefacció convencional amb la mateixa capacitat en termes de producció efectiva d'energia.
No seran subvencionables les despeses següents:
- L'IVA suportat en la inversió a realitzar.
- L'adquisició d'immobles i terrenys.
- Despeses d'R+D+i.
- Les despeses produïdes abans de la data de presentació de la sol·licitud de l'ajuda.
- Totes les despeses que no tinguen una finalitat directa amb les actuacions subvencionables.
Base 3. Beneficiaris
Poden ser beneficiaris d'estes ajudes les petites i mitjanes empreses agrícoles, ramaderes i agroalimentàries, com també les entitats amb personalitat jurídica, que es constituïsquen a fi d'abordar el tractament de residus agroalimentaris en l'àmbit territorial de la Comunitat Valenciana. Totes estes entitats han de tindre la condició de petites empreses (empreses que ocupen menys de 50 persones i amb un volum de negoci anual o balanç general anual que no supere els 10 milions d'euros) o de mitjanes empreses (empreses que ocupen menys de 250 persones i amb un volum de negoci anual que no supere els 50 milions d'euros o un balanç general anual que no supere els 43 milions d'euros).
Els titulars de les activitats que es beneficien d'esta línia d'ajudes han de destinar les noves instal·lacions i equips, la construcció i dotació dels quals hagen sigut finançades a càrrec d'esta línia d'ajudes a l'exercici de l'activitat durant un període mínim de sis anys.
Els beneficiaris d'estes ajudes destinaran les inversions que se subvencionen per mitjà d'esta orde a la valoració energètica dels residus agroalimentaris, que haurà de ser una activitat distinta i diferenciada de les següents:
a) Activitats en els sectors de la pesca i l'aqüicultura, regulades per mitjà del Reglament (CE) núm. 104/2000, del Consell.
b) Activitats de producció primària de productes agrícoles.
Estes ajudes no es destinaran a les activitats de transformació i comercialització de productes agrícoles en els casos següents:
- quan l'import de l'ajuda es fixe sobre la base del preu o la quantitat de tals productes comprats als productors primaris o comercialitzats per les empreses en qüestió, o
- quan l'ajuda depén que es repercutisca totalment o parcialment sobre els productors primaris (agricultors).
Estan exclosos expressament d'estes ajudes els beneficiaris que es troben en alguna de les situacions següents:
- Els que estiguen subjectes a una orde de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat comú.
- Les ajudes a empreses en crisi.
Base 4. Import de l'ajuda i límits de la subvenció
La intensitat de l'ajuda, atés l'article 23 del Reglament 800/2008, serà del 40% dels costos subvencionables. Això no obstant, la intensitat de l'ajuda es podrà incrementar en 10 punts percentuals per a les ajudes a les petites empreses (empreses que ocupen menys de 50 persones i amb un volum de negoci anual o un balanç general anual que no supere els 10 milions d'euros) i en 5 punts percentuals per a les ajudes a les mitjanes empreses (empreses que ocupen menys de 250 persones i amb un volum de negoci anual que no supere els 50 milions d'euros o amb un balanç general anual que no supere els 43 milions d'euros).
El cost elegible de cada projecte no pot ser superior a 2.000.000 d'euros i, per tant, no superarà els llindars de notificació individual establits en l'article 6.1b del RGEC (7,5 milions d'euros per empresa i per projecte d'inversió).
Base 5. Presentació de sol·licituds i termini
Les sol·licituds per a l'obtenció de les ajudes regulades en esta orde han de dirigir-se a la Direcció General d'Investigació i Tecnologia Agroalimentària i es presentaran en l'imprés normalitzat, segons l'annex II, al Registre General de la Conselleria d'Agricultura, Pesca i Alimentació, carrer d'Amadeu de Savoia, núm. 2, 46080 València, o de qualsevol altra de les formes previstes en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
El termini per a presentar les sol·licituds d'ajuda s'establirà en la convocatòria d'ajudes respectiva.
A fi que este règim d'ajudes tinga un efecte incentivador, la sol·licitud es registrarà abans de l'inici de l'execució de les inversions per a les quals se sol·licita l'ajuda. Caldrà adjuntar-hi:
- Documentació que acredite i identifique el sol·licitant i el seu representant legal, per mitjà d'original i còpia o còpia compulsada del DNI del titular o representant de l'entitat, i caldrà adjuntar-hi si escau d'original i còpia o còpia compulsada de poders actualitzats o una altra documentació que n'acredite la representació.
- Original i còpia o còpia compulsada de la targeta d'identificació fiscal.
- Una memòria tecnicoeconòmica que justifique la viabilitat de la inversió. Entre altres aspectes, s'acreditarà l'existència d'eixides comercials per al producte objecte de l'ajuda.
- Una memòria tècnica descriptiva on es recolliran les millores mediambientals derivades del desenvolupament del projecte. Serà fonamental en el procés de concessió demostrar que s'aconseguix una protecció mediambiental superior a l'exigida a nivell comunitari per al sector en concret en què es realitzarà la inversió. En el cas que només una part de la inversió satisfaça esta condició s'haurà de diferenciar clarament en el projecte.
- Una memòria del programa d'inversions a realitzar que inclourà:
· Una descripció de les instal·lacions i equips disponibles abans de la sol·licitud de les ajudes.
· Una descripció de les instal·lacions i equips nous que s'hagen d'instal·lar, amb la seua capacitat de producció.
· Un calendari d'execució de les obres a realitzar.
· Un pressupost detallat de les inversions a realitzar en els diferents exercicis.
- Si les actuacions objecte de subvenció requerixen projecte tècnic, s'haurà de presentar perquè els tècnics designats per la Conselleria d'Agricultura, Pesca i Alimentació n'emeten un informe, tot això en virtut del que s'establix en l'article 46.3 del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana.
- Acreditació que es troba al corrent del compliment de les obligacions tributàries i davant de la Seguretat Social. La presentació de la sol·licitud per part del beneficiari de la subvenció comportarà l'autorització a la Conselleria d'Agricultura, Pesca i Alimentació perquè esta obtinga de forma directa, a través de certificats telemàtics, l'acreditació del compliment d'obligacions tributàries i davant de la Seguretat Social, en els termes que es preveuen en els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.
No obstant això, el sol·licitant podrà denegar expressament el consentiment, i en este cas haurà d'aportar els certificats següents:
· De l'Agència Estatal d'Administració Tributària, el certificat que acredite que el sol·licitant es troba al corrent de les seues obligacions tributàries.
· De la Tresoreria General de la Seguretat Social, el certificat acreditatiu que el sol·licitant es troba al corrent del compliment de les seues obligacions amb la Seguretat Social.
· Dels servicis territorials de la Conselleria d'Economia, Hisenda i Ocupació, el certificat acreditatiu que el sol·licitant no té deutes de naturalesa tributària amb la Generalitat.
En este sentit, els certificats expedits per les administracions tributàries i per la Seguretat Social tindran validesa durant un termini de sis mesos des de la data de l'expedició, d'acord amb el que s'establix en l'article 23.3 del Reial Decret 887/2006, pel qual s'aprova el Reglament de la Llei 38/2003, General de Subvencions.
- Dades de domiciliació bancària (fitxa de manteniment de tercers, segons el model establit per mitjà de l'Orde de 31 d'agost de 2007, de la Conselleria d'Economia, Hisenda i Ocupació, i certificat de conformitat de l'entitat financera), excepte si s'han presentat amb anterioritat davant de la Conselleria d'Agricultura, Pesca i Alimentació i no han experimentat variació.
- Declaració responsable de no trobar-se sotmés a les prohibicions per a obtindre la condició de beneficiari establides en l'article 13 de la Llei 38/2003, de 17 de novembre, General de Subvencions.
- Declaració responsable que acredite la condició de petites empreses (empreses que ocupen menys de 50 persones i amb un volum de negoci anual o un balanç general anual que no supere els 10 milions d'euros) o de mitjanes empreses (empreses que ocupen menys de 250 persones i amb un volum de negoci anual que no supere els 50 milions d'euros o un balanç general anual que no supere els 43 milions d'euros).
- Declaració responsable sobre el compliment de la normativa d'integració laboral de persones amb discapacitat o, si s'escau, l'exempció d'esta obligació (article 5.3 del Decret 279/2004, de 17 de desembre).
- Declaració responsable de les ajudes sol·licitades i/o percebudes d'altres administracions o institucions per a la mateixa actuació subvencionable.
- Declaració responsable que acredite que no s'han iniciat les inversions abans de la presentació de la sol·licitud d'ajudes.
- Declaració responsable que acredite que el beneficiari d'estes ajudes destinarà les inversions que se subvencionen per mitjà d'esta orde a la valoració energètica dels residus agroalimentaris, que haurà de ser una activitat distinta i diferenciada de les següents:
· Activitats en els sectors de la pesca i l'aqüicultura, regulades per mitjà del Reglament (CE) núm. 104/2000, del Consell.
· Activitats de producció primària de productes agrícoles.
- Declaració responsable que les ajudes es destinaran a millorar la protecció ambiental i que no es destinaran a l'adaptació de les instal·lacions a una normativa obligatòria a nivell nacional o comunitària vigent.
Totes les memòries presentades han d'estar firmades per enginyers especialitzats i competents en matèries energètiques i mediambientals i que estiguen degudament col·legiats.
Base 6. Procediment de concessió
La instrucció del procediment de concessió de subvencions correspon a l'Àrea de Protecció Agroalimentària de la Direcció General d'Investigació i Tecnologia Agroalimentària, que podrà demanar al sol·licitant l'aportació addicional d'altres documents o dades aclaridores que considere necessaris per a resoldre la sol·licitud presentada.
Una vegada examinada la documentació aportada, si no posseïx els requisits exigits es requerirà a l'interessat perquè, en un termini de 10 dies, esmene la falta o adjunte la documentació necessària amb indicació que si així no ho fa se li considerarà desistit de la sol·licitud, tot això en virtut del que s'establix en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
L'òrgan col·legiat, nomenat pel director general d'Investigació i Tecnologia Agroalimentària, serà l'encarregat de realitzar la proposta de concessió de les ajudes a la vista de les sol·licituds avaluades, i estarà integrat per:
- un enginyer de la Universitat Politècnica de València,
- un enginyer de l'Institut Valencià d'Investigacions Agràries,
- un enginyer de la Direcció General d'Energia, de la Conselleria d'Infraestructures i Transport,
- un tècnic de la Direcció General de Producció Agrària,
- dos tècnics de la Direcció General d'Investigació i Tecnologia Agroalimentària, un dels quals actuarà com a secretari, amb veu però sense vot.
El director general d'Investigació i Tecnologia Agroalimentària resoldrà la concessió d'estes ajudes. La resolució de concessió inclourà, entre altres aspectes:
- L'exigència de presentar en el moment de justificar les ajudes els instruments d'intervenció ambiental que corresponguen (autorització ambiental integrada, llicència ambiental o comunicació ambiental) segons la normativa vigent.
- L'exigència de disposar, en acabar la inversió, d'una avaluació o estimació d'impacte ambiental favorable o una resolució administrativa equivalent de les autoritats de medi ambient.
El termini màxim per a tramitar i resoldre els expedients serà de tres mesos comptadors des de la data de publicació en el Diari Oficial de la Comunitat Valenciana de la convocatòria anual de les ajudes. Una vegada transcorregut el termini sense que s'haja dictat una resolució, s'entendrà desestimada la sol·licitud de concessió de l'ajuda en els termes que es preveuen en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
De conformitat amb les disposicions dels articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, la resolució del / de la director/a general competent en investigació i tecnologia agroalimentària posarà fi a la via administrativa, i contra esta es podrà interposar potestativament un recurs de reposició davant de la consellera d'Agricultura, Pesca i Alimentació en el termini d'un mes comptador des de l'endemà de la notificació, o directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos.
La resolució es notificarà als interessats en els termes que es preveuen en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Les subvencions concedides es publicaran en el Diari Oficial de la Comunitat Valenciana, amb l'expressió de la convocatòria, del programa i del crèdit pressupostari a què s'imputen, el beneficiari, la quantitat concedida i la finalitat o les finalitats de la subvenció.
Base 7. Criteris de valoració
Les ajudes s'atorgaran d'acord amb els criteris de valoració següents:
1. Característiques del projecte (70 punts).
- Volum de matèria seca a valorar anualment, en kg (30 punts). S'atorgaran 30 punts al projecte que transforme un volum més gran de matèria seca. La resta es valorarà proporcionalment al primer, en funció de la matèria seca a revalorar.
- Reducció d'emissions contaminants d'amoníac i gasos d'efecte hivernacle (GEI) mesurats en percentatge sobre les quantitats emeses sense tractament (15 punts). La valoració serà proporcional al percentatge de reducció, amb el màxim del 100%.
- Eficiència en la reducció del contingut de nitrogen i carboni dels residus originals (10 punts). La valoració serà proporcional al percentatge de reducció, amb el màxim del 100%.
- Ocupació directa generada pel projecte (5 punts).
- Nombre de treballadors discapacitats contractats (5 punts).
- Justificació i coherència en la gestió o reutilització dels digests produïts o dels residus finals després del procés de valoració energètica (5 punts). Si no queden residus s'obtindrà la màxima valoració.
2. Qualitat del projecte presentat (10 punts).
- Claredat i comprensió de la documentació (5 punts).
- Disseny i càlcul de la instal·lació (5 punts).
3. Característiques dels beneficiaris (10 punts).
- Petita empresa (10 punts).
- Mitjana empresa (5 punts).
4. Ubicació de les instal·lacions de l'empresa en zona agrícola desfavorida d'acord amb la Directiva 75/268/CEE, del Consell, de 28 d'abril de 1975, sobre l'agricultura de muntanya i de determinades zones desfavorides (5 punts).
5. Recepció de matèries primeres de productors localitzats en zones vulnerables, segons el Decret 13/2000, de 25 de gener, del Govern Valencià, pel qual es designen, en l'àmbit de la Comunitat Valenciana, determinats municipis com a zones vulnerables a la contaminació de les aigües per nitrats procedents de fonts agràries (5 punts).
A tots els projectes que obtinguen 30 punts o més se'ls atorgarà ajuda. Si el crèdit pressupostari és insuficient per a atendre totes les sol·licituds, es prioritzarà la concessió de l'ajuda en funció de la màxima puntuació obtinguda per cada projecte.
No es concediran ajudes als projectes que no hagen obtingut un mínim de 30 punts.
En cas d'empat en la puntuació obtinguda, es prioritzarà les entitats que hagen acreditat un nombre més gran de discapacitats en relació amb la plantilla. Si persistix la situació d'empat el desfarà la data anterior de presentació de la sol·licitud, i si finalment continua l'empat el nombre més gran d'ocupacions directes generats pel projecte.
Base 8. Obligacions dels beneficiaris
Són obligacions dels beneficiaris:
- Realitzar l'activitat que fonamenta la concessió de la subvenció.
- Acreditar la realització de l'activitat, com també el compliment dels requisits i les condicions que determine la concessió de l'ajuda i les que deriven de la llei, la seua naturalesa i objecte.
- Comunicar, en qualsevol moment de la vigència de l'expedient, i en tot cas abans de la justificació de l'actuació subvencionada, altres ajudes públiques o privades que haja obtingut o sol·licitat per al mateix projecte després de la data de presentació de la sol·licitud.
- Fer constar de manera explícita en la difusió de les accions subvencionades el suport de la Conselleria d'Agricultura, Pesca i Alimentació.
- Sotmetre's a les actuacions de control financer de la Intervenció General de la Generalitat en relació amb les subvencions o ajudes concedides.
Base 9. Realització de la inversió, procediment de control i pagament de les ajudes
La presentació dels documents acreditatius de la inversió i del pagament d'esta podrà fer-se fins a l'11 de desembre. No obstant això, este termini podrà modificar-se en la resolució de concessió de les ajudes.
La justificació es farà per mitjà de la presentació del compte justificatiu establit en l'article 72 del Reial Decret 887/2006, de 22 de juliol, pel qual s'aprova el Reglament de la Llei 38/2003, de 17 de novembre, General de Subvencions. Este compte justificatiu ha de contindre:
1. Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.
2. Una memòria econòmica justificativa del cost de les activitats realitzades, que contindrà:
a) Una relació classificada de les inversions de l'activitat, amb identificació del creditor i del document, l'import, la data d'emissió i la data de pagament. S'han d'indicar les desviacions produïdes, si s'escau, amb el pressupost presentat en la sol·licitud de les ajudes.
b) Les factures o els documents de valor probatori (original o fotocòpia compulsada) equivalent en el tràfic jurídic mercantil o amb eficàcia administrativa incorporats en la relació a què es fa referència en el paràgraf anterior i la documentació acreditativa del pagament.
c) Els tres pressupostos que, si escau, i en aplicació de l'article 31.3 de la Llei General de Subvencions, haja d'haver sol·licitat el beneficiari.
Es presentarà una declaració responsable que acredite que el beneficiari no és deutor per reintegrament de subvencions que li hagen sigut concedides per la Generalitat.
Així mateix, cal aportar una declaració responsable d'altres ingressos o subvencions que hagen finançat l'activitat subvencionada amb indicació de l'import i la procedència.
Els servicis tècnics de la Conselleria d'Agricultura, Pesca i Alimentació duran a terme una inspecció en tots els centres per a comprovar el compliment de les condicions que els són exigides en esta orde.
A la vista de la documentació aportada, inclosa l'acta dels servicis tècnics i la proposta de l'òrgan d'instrucció, el director general d'Investigació i Tecnologia Agroalimentària resoldrà el pagament de l'ajuda. Esta resolució de pagament es realitzarà pel percentatge del pagament justificat del qual estaran exclosos tots els impostos.
Base 10. Compatibilitat de les ajudes
En virtut del que s'establix en l'article 7 del RGEC, este règim d'ajudes podrà acumular-se a qualsevol altra ajuda exempta sempre que estes mesures d'ajuda es referisquen a costos subvencionables identificables diferents. Així mateix, estes ajudes no s'acumularan a cap altra ajuda exempta o amb cap ajuda de minimis que posseïsca les condicions establides en el Reglament (CE) núm. 1998/2006, ni amb cap altre finançament comunitari corresponent (parcialment o totalment) als mateixos costos subvencionables si tal acumulació supera la intensitat més elevada o el major import d'ajuda aplicable a esta ajuda en virtut del present reglament.
Base 11. Minoració i resolució de l'ajuda concedida
1. L'alteració d'alguna de les característiques no substancials de l'acció aprovada, l'incompliment d'alguna de les condicions i terminis establits en la resolució, la no-execució o l'execució inadequada de part de la despesa aprovada, la justificació insuficient d'alguna de les despeses efectivament realitzades i la concessió d'altres ajudes públiques o privades podrà donar lloc a la minoració de la subvenció concedida.
2. L'incompliment per part del beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, com també l'incompliment de les obligacions imposades al beneficiari, la variació de la finalitat de l'actuació o la falta de justificació de la realització d'esta donaran lloc a la incoació, per part de l'òrgan competent per a la concessió de les ajudes, de l'expedient corresponent, que podrà finalitzar, si escau, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
Base 12. Supletorietat
En tots els apartats relatius a esta orde d'ajudes, i quan hi haja dubtes d'interpretació respecte d'això, s'aplicaran directament la Llei 38/2003, de 17 de novembre, General de Subvencions, el Reial Decret 887/2006, de 21 de juliol, pel qual s'aprova el Reglament de la Llei 38/2003, i el Decret Legislatiu de 26 de juny de 1991, pel qual s'aprova el text refós de la Llei d'Hisenda Publica de la Generalitat Valenciana.
Base 13. Resolució d'incidències
El director general d'Investigació i Tecnologia Agroalimentària, amb els informes previs que trobe oportuns, resoldrà les incidències que es produïsquen després de la concessió, com ara pròrrogues de terminis, modificacions justificades del projecte inicial o qualsevol altra variació de les condicions particulars de la concessió.
ANNEX II
Models
1. Sol·licitud d'ajudes.
2. Declaració responsable de complir les condicions del Decret 279/2004, sobre foment d'ocupació de persones amb discapacitat.
3. Declaració responsable d'ajudes sol·licitades i/o percebudes d'altres administracions o institucions per a la mateixa actuació subvencionable.
4. Declaració responsable relativa a la condició de PIME.
5. Declaració responsable que acredite que el beneficiari d'estes ajudes destinarà les inversions que se subvencionen per mitjà d'esta orde a la valoració energètica dels residus agroalimentaris.
6. Declaració responsable que les ajudes es destinaran a millorar la protecció ambiental.
7. Fitxa de manteniment de tercers, segons el model establit per mitjà de l'Orde de 31 d'agost de 2007, de la Conselleria d'Economia, Hisenda i Ocupació.